Sianied gebruik om olifante in Zim te stroopFoto: Chronicle Die Zimbabwiese koerant, Chronicle, het Donderdag berig dat die polisie ŉ sindikaat van ses stropers gevang het wat 41 olifante in Hwange vir hul tande doodgemaak het. Die stropers het die sianied met sout gemeng en langs groot poele water geplaas waar olifante gewoonlik gaan water suip. Sodra die diere vrek, is hul tande verwyder en na ŉ stoorplek geneem. Die stropers is gevang nadat wildbewaarders geweerskote gehoor en gaan ondersoek instel het, berig die Chronical. Die bewaarders het die stropers se voetspore tot by ŉ huis gevolg wat as ŉ stoorkamer gebruik is. ŉ Man is daar aangetref en is deur die wildbewaarders en polisie oortuig om die res van sy makkers na dié huis te lok waarna hulle almal in hegtenis geneem is. Die polisie het beslag gelê op 17 olifanttande ter waarde van R1.2 miljoen. Volgens ŉ polisiebeampte is dié manier om olifante dood te maak baie wreed en vergiftig dit ook ander diere wat die olifante se karkasse vreet.